आज देश में युवाओं की लगातार बढ़ती आबादी की तरफ तमाम राजनीतिक पार्टियों का ध्यान केंद्रित है। युवाओं को फोकस में रखकर कई योजनाएं बनायी गयीं हैं और उनपर काम चल रहा है। युवाओं की शिक्षा, उनके स्वास्थ्य और रोज़गार के लिए उन प्रयासों का बहुत असर देखने को भी मिला है। हालांकि साक्षरता के मामले में दूसरे राज्यों की तुलना में बिहार थोड़ा पीछे है। वर्ष 2011 की जनसंख्या के मानक पर बिहार की साक्षरता दर जहां 63.82 फीसदी थी तो तमिलनाडु जैसे राज्यों की 80.33 फीसदी आबादी साक्षर होकर हमारे सामने कई सवाल पैदा करती रही हैं। आजादी के बाद से लगातार युवाओं की बढ़ती आबादी को देश में मानव संसाधन के तौर पर बखूबी इस्तेमाल नहीं किया जा सका जिससे आज बिहार समेत देशभर में बड़ी युवा आबादी बेरोज़गारों की कतार में खड़ी हैं। अनुमान के मुताबिक वर्ष 2012 से 2026 की अवधि में देश के कई राज्यों की जनसंख्या में कार्यशील लोगों की संख्या का अनुपात बढ़ेगा वहीं केरल एवं तमिलनाडु जैसे राज्यों में यह अनुपात घट सकता है। इस दौरान बिहार में युवाओं का अनुपात सबसे ज्यादा होगा।